b'\n_START_ARTICLE_\nFosfolipaasi C\n_START_PARAGRAPH_\nFosfolipaasi C on hydrolaaseihin kuuluva entsyymi. Se katalysoi fosfolipidien hydrolyysi\xc3\xa4 orgaanisiksi alkoholifosfaateiksi ja rasvahappojohdannaisiksi. Erityisesti entsyymi katalysoi fosfatidyyli-inositoli-4,5-bisfosfaatin hydrolyysi\xc3\xa4 inositolitrisfosfaatiksi ja diasyyliglyseroliksi. Entsyymi osallistuu useissa eli\xc3\xb6iss\xc3\xa4 signaalinv\xc3\xa4litykseen ja biologisten toimintojen kuten v\xc3\xa4litt\xc3\xa4j\xc3\xa4aineiden vapautumiseen, ionien kuljetukseen sek\xc3\xa4 lihasten toimintaan. Fosfolipaasi C:t\xc3\xa4 esiintyy niin esi- kuin aitotumaisissa eli\xc3\xb6iss\xc3\xa4. Fosfolipaasi C:n EC-numero on EC 3.1.4.3.\n_START_SECTION_\nRakenne ja toiminta\n_START_PARAGRAPH_\nFosfolipaasi C on solukalvoon kiinnittynyt entsyymi. Ihmisen fosfolipaasi C on rakenteeltaan monomeeri, jonka molekyylimassa on noin 83\xe2\x80\x9385 kDa. Entsyymin substraatteja ovat monet fosfolipidit esimerkiksi fosfatidyyli-inositoli-4,5-bisfosfaatti ja fosfatidyylikoliini. Entsyymi tarvitsee toimiakseen kalsiumioneja. Fosfolipaasi C katalysoi fosfodiesterisidoksen katkaisua siten, ett\xc3\xa4 tuotteina muodostuu rasvahappojohdannainen ja fosforyloitu alkoholijohdannainen._NEWLINE_Fosfolipaasi C:n toimintaa aktivoi er\xc3\xa4s G-proteiini nimelt\xc3\xa4\xc3\xa4n G\xce\xb1q. Kun t\xc3\xa4m\xc3\xa4 proteiini sitoutuu fosfolipaasi C:en, aktivoi se entsyymin. GTP-molekyyli aktivoi puolestaan G\xce\xb1q-proteiinin sitoutuessaan siihen. Fosfolipaasi C:n katalysoiman reaktion tuotteilla inositolitrifosfaatilla ja diasyyliglyserolilla on useita t\xc3\xa4rkeit\xc3\xa4 teht\xc3\xa4vi\xc3\xa4 soluissa. Inositolitrifosfaatti muun muassa aktivoi kalsium-ionien kuljetusta ja diasyyliglyseroli aktivoi proteiinikinaasi C-entsyymin.'